PMIndiaData/PMIndiaSum huggingface dataset:
ପ୍ରଧାନମନ୍ତ୍ରୀଙ୍କୁ ଭେଟିଲେ ଭିଏତନାମ ଜାତୀୟ ସଂସଦର ସଭାପତି

ଭିଏତନାମ ଜାତୀୟ ସଂସଦର ସଭାପତି ମହାମାନ୍ୟ ଶ୍ରୀମତୀ ଏନଗୁଏନ ଥୀ କିମ ଏନଗାଁ ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ପ୍ରଧାନମନ୍ତ୍ରୀ ସାକ୍ଷାତ ଆଲୋଚନା ବେଳେ ତାଙ୍କର ଗତ ସେପ୍ଟେମ୍ବରରେ ଭିଏତନାମ ଗସ୍ତ କାଳରେ ହାନୋଇଠାରେ ଏନଗାଁଙ୍କ ସହିତ ହୋଇଥିବା କଥାବାର୍ତ୍ତାକୁ ସ୍ମରଣ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଭିଏତନାମର ଜାତୀୟ ସଂସଦର ମୁଖ୍ୟ ଭାବେ ଅବସ୍ଥାପିତ ହେବାରେ ଏନଗାଁ ହେଉଛନ୍ତି ପ୍ରଥମ ମହିଳା ଏବଂ ସେ ବିଶ୍ଵର ମହିଳାମାନଙ୍କ ପାଇଁ ପ୍ରେରଣାର ଏକ ଉତ୍ସ । ପ୍ରଧାନମନ୍ତ୍ରୀ ଏହି ଅବସରରେ ଭାରତ ଓ ଭିଏତନାମ ମଧ୍ୟରେ ସଂସଦୀୟ ମତ ବିନିମୟକୁ ସ୍ଵାଗତ କରିଥିଲେ । ଦୁଇ ଦେଶର ଯୁବ ସାଂସଦମାନଙ୍କ ମଧ୍ୟରେ ମତ ବିନିମୟ କାର୍ଯ୍ୟକ୍ରମ ଆନୁଷ୍ଠାନିକ ଭାବେ ଆରମ୍ଭ କରିବା ଉପରେ ପ୍ରଧାନମନ୍ତ୍ରୀ ଗୁରୁତ୍ଵାରୋପ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଆଜି ଭାରତ-ଭିଏତନାମ ମଧ୍ୟରେ ପରମାଣୁ ଶକ୍ତିର ଶାନ୍ତିପୂର୍ଣ୍ଣ ଉପଯୋଗ ସଂକ୍ରାନ୍ତ ସହଯୋଗ ରାଜିନାମା ଦସ୍ତଖତ ହେଉଛି ଯାହାକି ଦୁଇ ଦେଶ ମଧ୍ୟରେ ସୁପରିକଳ୍ପିତ ରଣନୀତିକ ଭାଗୀଦାରିତାକୁ ଆହୁରି ମଜବୁତ କରିବ ।
ମଧ୍ୟପ୍ରଦେଶରେ ମର୍ମନ୍ତୁଦ ବସ୍ ଦୁର୍ଘଟଣାରେ ପ୍ରାଣ ହରାଇଥିବା ବ୍ୟକ୍ତିଙ୍କ ଲାଗି ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମଧ୍ୟପ୍ରଦେଶର ଧର ଠାରେ ଏକ ମର୍ମନ୍ତୁଦ ବସ୍ ଦୁର୍ଘଟଣା ଯୋଗୁଁ ପ୍ରାଣ ହରାଇଥିବା ବ୍ୟକ୍ତିଙ୍କ ଲାଗି ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍ କରିଛି; “ମଧ୍ୟପ୍ରଦେଶର ଧର ଠାରେ ବସ୍ ଦୁର୍ଘଟଣା ଅତ୍ୟନ୍ତ ଦୁଃଖଦାୟକ । ମୋର ଚିନ୍ତାଧାରା ସେମାନଙ୍କ ସହିତ ରହିଛି ଯେଉଁମାନେ ନିଜର ପ୍ରିୟଜନଙ୍କୁ ହରାଇଛନ୍ତି । ଉଦ୍ଧାର କାର୍ଯ୍ୟ ଚାଲିଛି ଏବଂ ପ୍ରଭାବିତ ଲୋକଙ୍କୁ ସ୍ଥାନୀୟ କର୍ତ୍ତୃପକ୍ଷ ସମସ୍ତ ସମ୍ଭାବ୍ୟ ସହାୟତା ପ୍ରଦାନ କରୁଛନ୍ତି: ପ୍ରଧାନମନ୍ତ୍ରୀ”
ଭାରତର ସମୃଦ୍ଧ ସଂଗୀତ ପରମ୍ପରାକୁ ସଂରକ୍ଷଣ ତଥା ପାଳନ କରିବା ପାଇଁ ହୋଇଥିବା ଉଦ୍ୟମକୁ ପ୍ରଶଂସା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତର ସମୃଦ୍ଧ ସଂଗୀତ ପରମ୍ପରାକୁ ସଂରକ୍ଷଣ ତଥା ପାଳନ କରିବା ପାଇଁ ହୋଇଥିବା ଉଦ୍ୟମକୁ ପ୍ରଶଂସା କରିଛନ୍ତି । ଏହା ଆମ ଯୁବଗୋଷ୍ଠି ଏବଂ ଆମ ସଂସ୍କୃତି ମଧ୍ୟରେ ସଂଯୋଗକୁ ଆହୁରି ଗଭୀର କରିବ ବୋଲି ଶ୍ରୀ ମୋଦୀ କହିଛନ୍ତି । କାଲା ରାମନାଥଙ୍କ ଏକ ଟୁଇଟର ଜବାବରେ ପ୍ରଧାନମନ୍ତ୍ରୀ କହିଛନ୍ତି; “ଅସାଧାରଣ ପ୍ରୟାସ, ସଂରକ୍ଷଣ ତଥା ଉତ୍ସାହର ସୂଚକ ତଥା ଭାରତର ସମୃଦ୍ଧ ସଂଗୀତ ପରମ୍ପରାକୁ ପାଳନ କରିବା । ମୁଁ ନିଶ୍ଚିତ ଯେ ଏହା ଆମର ଯୁବଗୋଷ୍ଠି ଏବଂ ଆମ ସଂସ୍କୃତି ମଧ୍ୟରେ ସଂଯୋଗକୁ ଆହୁରି ଗଭୀର କରିବ ।”
ମହାକାଶର ଶାନ୍ତିପୂର୍ଣ୍ଣ ଉପଯୋଗ ପାଇଁ ଭାରତ, ମରକ୍କୋ ରାଜିନାମାକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ବୈଠକରେ ମହାକାଶର ଶାନ୍ତିପୂର୍ଣ୍ଣ ଉପଯୋଗ ପାଇଁ ଭାରତ ଓ ମରକ୍କୋ ମଧ୍ୟରେ ସ୍ୱାକ୍ଷରିତ ରାଜିନାମାକୁ ସ୍ଵୀକୃତି ପ୍ରଦାନ କରାଯାଇଛି । ଏହି ରାଜିନାମା ନୂଆଦିଲ୍ଲୀଠାରେ 2018 ସେପ୍ଟେମ୍ବର 25 ତାରିଖ ଦିନ ସ୍ୱାକ୍ଷରିତ ହୋଇଥିଲା । ରାଜିନାମାର ସର୍ତ୍ତାବଳୀ ଅନୁସାରେ ଉଭୟ ପକ୍ଷ ଭୂପୃଷ୍ଠ ରିମୋଟ୍ ସେନ୍ସିଂ, ଉପଗ୍ରହ ଯୋଗାଯୋଗ, ଉପଗ୍ରହ ପରିକ୍ରମଣ, ମହାକାଶ ବିଜ୍ଞାନ ଓ ଅନୁସନ୍ଧାନ ତଥା ଗବେଷଣା କାର୍ଯ୍ୟରେ ପରସ୍ପରକୁ ସହଯୋଗ କରିବେ । ଏହାଦ୍ୱାରା ମିଳିତ ଭାବେ ମହାକାଶ ପ୍ରଯୁକ୍ତିରୁ ଦୁଇଦେଶ ତଥା ସମଗ୍ର ମାନବସମାଜ ବିଶେଷ ଉପକୃତ ହୋଇପାରିବେ ।
ଉତ୍ତର ପ୍ରଦେଶର ଗୋରଖପୁରରେ ପ୍ରଧାନମନ୍ତ୍ରୀ-କିଷାନ ଯୋଜନାର ଶୁଭାରମ୍ଭ କଲେ ପ୍ରଧାନମନ୍ତ୍ରୀ

ଗୋରଖପୁର ଏବଂ ପୂର୍ବ ଉତ୍ତର ପ୍ରଦେଶ ପାଇଁ ଉନ୍ନୟନମୂଳକ ପ୍ରକଳ୍ପର ଲୋକାର୍ପଣ କଲେ ପ୍ରଧାନମନ୍ତ୍ରୀ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଗୋରଖପୁରଠାରୁ ପ୍ରଧାନମନ୍ତ୍ରୀ କିଷାନ ସମ୍ମାନ ନିଧି (ପିଏମ- କିଷାନ) ଯୋଜନାର ଶୁଭାରମ୍ଭ କରିଛନ୍ତି । ଆଜିଠାରୁ ଏହି ଯୋଜନାର ଶୁଭାରମ୍ଭ ସହିତ କୃଷକମାନଙ୍କ ବ୍ୟାଙ୍କ ଆକାଉଣ୍ଟକୁ 2,000 ଟଙ୍କାର ପ୍ରଥମ କିସ୍ତି ହସ୍ତାନ୍ତର କରାଯିବ । ପ୍ରଧାନମନ୍ତ୍ରୀ କିଷାନ ସମ୍ମାନ ନିଧି ଯୋଜନାର ଶୁଭାରମ୍ଭ ଅବସରରେ ପ୍ରଧାନମନ୍ତ୍ରୀ କୃଷକମାନଙ୍କୁ ଅଭିନନ୍ଦନ ଜଣାଇଥିଲେ । ଦୁଗ୍ଧ ଉତ୍ପାଦନ ଏବଂ ମତ୍ସ୍ୟପାଳନ ଭଳି କାର୍ଯ୍ୟରେ ନିୟୋଜିତ କୃଷକ ପରିବାର ଏଣିକି କିଷାନ କ୍ରେଡିଟ କାର୍ଡର ସୁବିଧା ପାଇପାରିବେ, ଏଥିପାଇଁ ମଧ୍ୟ ପ୍ରଧାନମନ୍ତ୍ରୀ ସେମାନଙ୍କୁ ଅଭିନନ୍ଦନ ଜଣାଇଥିଲେ । ଉପସ୍ଥିତ ଜନସଭାକୁ ସମ୍ବୋଧିତ କରି ପ୍ରଧାନମନ୍ତ୍ରୀ କହିଥିଲେ ଯେ ଆଜି ଦିନ ଇତିହାସ ରଚିଛି, କାରଣ ସ୍ୱାଧୀନତା ପରଠାରୁ କୃଷକମାନଙ୍କ ପାଇଁ ସବୁଠୁ ବଡ଼ ଯୋଜନାର ଶୁଭାରମ୍ଭ ହୋଇଛି । ପ୍ରଧାନମନ୍ତ୍ରୀ କହିଥିଲେ ଯେ କୃଷକମାନଙ୍କ ସମର୍ଥ ଏବଂ ସଶକ୍ତ କରିବା ଲାଗି ସରକାର ପ୍ରତିବଦ୍ଧ । ସେ କହିଥିଲେ ଯେ ସରକାର କୃଷକମାନଙ୍କର ସବୁ ଜରୁରୀ ଆବଶ୍ୟକତା ପୂରଣ କରିବା ଦିଗରେ କାର୍ଯ୍ୟ କରୁଛନ୍ତି, ଏହାଦ୍ୱାରା 2022 ସୁଦ୍ଧା ସେମାନେ ନିଜ ଆୟକୁ ଦ୍ୱିଗୁଣିତ କରିପାରିବେ। ପ୍ରଧାନମନ୍ତ୍ରୀ କିଷାନ ଯୋଜନାରୁ ପାଖାପାଖି 12 କୋଟି କୃଷକ ଉପକୃତ ହେବେ ବୋଲି ଆଶା କରାଯାଉଛି । ପ୍ରଧାନମନ୍ତ୍ରୀ କହିଥିଲେ ଯେ ଏହି ଯୋଜନା ଜରିଆରେ ପ୍ରତିବର୍ଷ କୃଷକମାନଙ୍କ ଆକାଉଣ୍ଟକୁ 75 ହଜାର କୋଟି ଟଙ୍କା ହସ୍ତାନ୍ତର କରାଯିବ । ଯଥାଶୀଘ୍ର ଯୋଗ୍ୟ ହିତାଧିକାରୀ ଚାଷୀଙ୍କ ତାଲିକା କେନ୍ଦ୍ର ସରକାରଙ୍କ ନିକଟକୁ ପଠାଇବା ନିମନ୍ତେ ସେ ରାଜ୍ୟ ସରକାରଙ୍କୁ ଅନୁରୋଧ କରିଥିଲେ, ଯାହାଦ୍ୱାରା ନିର୍ଦ୍ଧାରିତ ସମୟରେ କୃଷକମାନେ ସେମାନଙ୍କ ଲାଭ ପାଇପାରିବେ । ପ୍ରଧାନମନ୍ତ୍ରୀ କହିଥିଲେ, ପୂର୍ବ ସରକାରଙ୍କ ଦ୍ୱାରା ଭିନ୍ନ ଭିନ୍ନ ଅବଧିରେ କରାଯାଉଥିବା ଋଣ ଛାଡ଼ ଦ୍ୱାରା କୃଷକମାନଙ୍କୁ ଦୀର୍ଘକାଳୀନ କିମ୍ବା ବିସ୍ତୃତ ଆଶ୍ୱସ୍ତି ମିଳିପାରୁନଥିଲା, ପ୍ରଧାନମନ୍ତ୍ରୀ-କିଷାନ ଯୋଜନା କେବଳ ସେମାନଙ୍କୁ ଲାଭାନ୍ୱିତ କରିବ ନାହିଁ ବରଂ ଗ୍ରାମୀଣ ଅର୍ଥ ବ୍ୟବସ୍ଥାରେ ବ୍ୟାପକ ନିବେଶ କରିବ । ପ୍ରଧାନମନ୍ତ୍ରୀ କହିଥିଲେ ଯେ ପ୍ରଧାନମନ୍ତ୍ରୀ-କିଷାନ ପ୍ରତ୍ୟକ୍ଷ ଲାଭ ହସ୍ତାନ୍ତର ଉପରେ ନିର୍ଭରଶୀଳ, ତେଣୁ ସବୁତକ ଅର୍ଥ ସିଧାସଳଖ ଲାଭାର୍ଥୀଙ୍କ ନିକଟରେ ପହଞ୍ଚିପାରିବ । ସେ କହିଥିଲେ ଯେ ଦୀର୍ଘ ଦିନ ଧରି ପଡ଼ି ରହିଥିବା ଜଳସେଚନ ପ୍ରକଳ୍ପଗୁଡ଼ିକୁ ସମ୍ପୂର୍ଣ୍ଣ କରିବା ଲାଗି ସରକାର ମଧ୍ୟ ପାଖାପାଖି 1 ଲକ୍ଷ କୋଟି ଟଙ୍କା ନିବେଶ କରୁଛନ୍ତି, ଏହାଦ୍ୱାରା ଦେଶର ଅଧିକାଂଶ ଭାଗରେ କୃଷକମାନଙ୍କୁ ବ୍ୟାପକ ଏବଂ ଦୀର୍ଘସ୍ଥାୟୀ ଲାଭ ମିଳିପାରିବ । ସେ ଆହୁରି ମଧ୍ୟ 17 କୋଟି ମୃତ୍ତିକା ସ୍ୱାସ୍ଥ୍ୟ କାର୍ଡ, ନିମ୍ବ କୋଟେଡ ୟୁରିଆ, 22ଟି ଫସଲ ପାଇଁ ବ୍ୟୟ ମୂଲ୍ୟର 50 ପ୍ରତିଶତ ହାରରେ ଏମଏସପି, ପ୍ରଧାନମନ୍ତ୍ରୀ ଫସଲ ବୀମା ଯୋଜନା ଏବଂ ଇ-ନାମ ପ୍ଲାଟଫର୍ମ ବିଷୟରେ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ କୃଷକମାନେ ଏଣିକି କିଷାନ କ୍ରେଡିଟ କାର୍ଡ ଜରିଆରେ 1.60 ଲକ୍ଷ ଟଙ୍କା ପର୍ଯ୍ୟନ୍ତ ଋଣ ପାଇପାରିବେ । କୃଷକମାନଙ୍କ ଲାଭ ପାଇଁ ଅନ୍ୟ କଲ୍ୟାଣକାରୀ ଯୋଜନା ଉପରେ ମଧ୍ୟ ସେ ରେଖାପାତ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ସମ୍ପୂର୍ଣ୍ଣ ପୂର୍ବ ଉତ୍ତର ପ୍ରଦେଶ କ୍ଷେତ୍ର ଦ୍ରୁତ ପରିବର୍ତ୍ତନ ଦେଇ ଗତି କରୁଛି । ଉଦ୍ୟୋଗ, ଯୋଗାଯୋଗ ଏବଂ ସ୍ୱାସ୍ଥ୍ୟ କ୍ଷେତ୍ରରେ ଏହି ପରିବର୍ତ୍ତନ ପରିଲକ୍ଷିତ ହେଉଛି ବୋଲି ସେ ଉଲ୍ଲେଖ କରିଥିଲେ । ସେ ଆହୁରି ମଧ୍ୟ କହିଥିଲେ ଯେ ଆଜି 10 ହଜାର କୋଟି ଟଙ୍କା ମୂଲ୍ୟର ପ୍ରକଳ୍ପ ଗୋରଖପୁର ଏବଂ ପୂର୍ବ ଉତ୍ତର ପ୍ରଦେଶର ବିକାଶ ପାଇଁ ଉଦଘାଟନ କରାଯାଇଛି କିମ୍ବା ଶିଳାନ୍ୟାସ କରାଯାଇଛି । ସେ କହିଥିଲେ ଏସବୁ ପ୍ରକଳ୍ପ ସହଜ ଜୀବନଧାରଣର ଉନ୍ନତି କରିବ । ସେ କହିଥିଲେ ଯେ ପ୍ରଧାନମନ୍ତ୍ରୀ ଆବାସ ଯୋଜନା, ଉଜ୍ଜ୍ୱଳା ଯୋଜନା, ଆୟୁଷ୍ମାନ ଭାରତ ଆଦି ସବକା ସାଥ, ସବକା ବିକାଶ ଭାବନାର ପ୍ରତୀକ ।
ମଛି ନଦୀରେ ସେତୁ ନିର୍ମାଣ ପାଇଁ ଭାରତ-ନେପାଳ ମଧ୍ୟରେ ବୁଝାମଣା ପ୍ରସ୍ତାବକୁ କ୍ୟାବିନେଟର ଅନୁମୋଦନ

ଭାରତ ଓ ନେପାଳ ମଧ୍ୟରେ ମଛି ନଦୀ ଉପରେ ଏକ ନୂତନ ସେତୁ ନିର୍ମାଣ କରାଯିବ । ଏହି ସେତୁର ନିର୍ମାଣ ଖର୍ଚ୍ଚ, ପ୍ରକଳ୍ପ ନିର୍ମାଣ ସମୟ ଓ ନିରାପତ୍ତା ସଂପର୍କୀତ ବିଭିନ୍ନ ପ୍ରସଙ୍ଗ ଉପରେ ଏକ କାର୍ଯ୍ୟାନ୍ୱୟନ ବୁଝାମଣା ପତ୍ର ଭାରତ ଓ ନେପାଳ ମଧ୍ୟରେ ସ୍ୱାକ୍ଷରିତ ହେବ । ଏହି ବୁଝାମଣା ପତ୍ରକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ଭାରତ-ନେପାଳ ସୀମାରେ ମଛି ନଦୀ ସେତୁ ପାଇଁ 158.65 କୋଟି ଟଙ୍କାର ବ୍ୟୟ ଅଟକଳ କରାଯାଇଛି । ପ୍ରକଳ୍ପ ପାଇଁ ଭାରତ ସରକାର ଏସୀୟ ଉନ୍ନୟନ ବ୍ୟାଙ୍କ ଋଣ ସହାୟତା ମାଧ୍ୟମରେ ସହାୟତା ଯୋଗାଇ ଦେବେ । ନେପାଳର କାକରବିଟା ଠାରୁ ଭାରତ ପାଣଟାଙ୍କି ବାଇପାସ ପର୍ଯ୍ୟନ୍ତ 1500 ମିଟର ଲମ୍ବର ଜାତୀୟ ରାଜପଥ – 327(ବି)ର ପୁନଃନିର୍ମାଣର ଅଂଶ ବିଶେଷ ହେଉଛି ପ୍ରସ୍ତାବିତ ମଛି ନଦୀ ସେତୁ । ଏହି ପ୍ରସ୍ତାବିତ ରାଜପଥକୁ 825 ମିଟର 6 ଲେନ ବିଶିଷ୍ଟ ପ୍ରବେଶ ରାସ୍ତା ମଧ୍ୟ ନିର୍ମାଣ କରାଯିବ । ମଛି ସେତୁ ହେଉଛି ଏସୀୟ ରାଜପଥ ନମ୍ବର-2 ର ଶେଷ ଭାଗ ଯାହାକି ଭାରତ-ନେପାଳ ସୀମା ମଧ୍ୟରେ ରହିଛି ଏବଂ ଉଭୟ ରାଷ୍ଟ୍ର ପାଇଁ ସଡ଼କ ଯୋଗାଯୋଗର ପ୍ରମୁଖ ମାଧ୍ୟମ ହୋଇଛି । ଏହି ସେତୁ ନିର୍ମାଣ ଦ୍ୱାରା ଦୁଇ ଦେଶ ମଧ୍ୟରେ ଗମନାଗମନର ସୁବିଧା ହେବ ଏବଂ ସୀମାପାର ବାଣିଜ୍ୟ କାରବାରକୁ ପ୍ରୋତ୍ସାହିତ କରିବ । ସେହିପରି ସଡ଼କ ସଂଯୋଗୀକରଣ ବ୍ୟବସ୍ଥାର ଉନ୍ନତିକରଣ ଦ୍ୱାରା ଶିଳ୍ପ, ସାମାଜିକ ଓ ସାଂସ୍କୃତିକ ବିନିମୟ କାର୍ଯ୍ୟକ୍ରମ ମଧ୍ୟ ଦୁଇ ଦେଶ ମଧ୍ୟରେ ବୃଦ୍ଧି ପାଇବ । ଏହି ସେତୁ ପ୍ରକଳ୍ପ ନିର୍ମାଣ ଦାୟିତ୍ୱ କେନ୍ଦ୍ର ସଡ଼କ ପରିବହନ ଓ ରାଜମାର୍ଗ ମନ୍ତ୍ରଣାଳୟ ଅଧିନସ୍ଥ ଜାତୀୟ ରାଜପଥ ଓ ଭିତ୍ତିଭୂମି ବିକାଶ ନିଗମକୁ ପ୍ରଦାନ କରାଯାଇଛି । ମଛି ସେତୁ ନିର୍ମାଣ ଲାଗି ଇତି ମଧ୍ୟରେ ପୂର୍ଣ୍ଣାଙ୍ଗ ପ୍ରକଳ୍ପ ରିପୋର୍ଟ ପ୍ରସ୍ତୁତ ହୋଇଛି ଏବଂ ନେପାଳ ସରକାରଙ୍କ ପରାମର୍ଶ କ୍ରମେ ସେତୁ ଏଲାଏନମେଣ୍ଟ କାର୍ଯ୍ୟ ମଧ୍ୟ ଚୂଡାନ୍ତ ହୋଇସାରିଛି ।
ପ୍ରଧାନମନ୍ତ୍ରୀଙ୍କ ଅରୁଣାଚଳ ପ୍ରଦେଶ ଗସ୍ତ, ଇଟାନଗରରେ ଉଦ୍ଘାଟନ କଲେ ସମ୍ମେଳନ କେନ୍ଦ୍ର

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଅରୁଣାଚଳ ପ୍ରଦେଶ ଗସ୍ତ କରିବା ସହ ଇଟାନଗରରେ ଆୟୋଜିତ ଏକ ସମାରୋହରେ ଦୋର୍ଜୀ ଖାଣ୍ଡୁ ରାଜ୍ୟ ସମ୍ମେଳନ କେନ୍ଦ୍ରର ଉଦ୍ଘାଟନ କରିଥିଲେ । ଏହି ସମ୍ମେଳନ କେନ୍ଦ୍ରରେ ଏକ ସଭାଗୃହ, ଏକ ସମ୍ମିଳନୀ କକ୍ଷ ସହ ପ୍ରଦର୍ଶନୀ କକ୍ଷ ରହିଛି । ପ୍ରଧାନମନ୍ତ୍ରୀ ଏହି ଅବସରରେ ରାଜ୍ୟ ପ୍ରଶାସନିକ ସଚିବାଳୟ ଭବନକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିଥିଲେ ଏବଂ ତୋମୋରୀବା ପ୍ରତିଷ୍ଠାନର ସ୍ୱାସ୍ଥ୍ୟ ଏବଂ ଚିକିତ୍ସା ବିଜ୍ଞାନ ଏକାଡେମୀ ବ୍ଲକର ଶିଳାନ୍ୟାସ କରିଥିଲେ । ଏହାପରେ ସେ ଉତ୍ସାହୀ ଜନତାଙ୍କ ଏକ ସାଧାରଣ ସଭାରେ ଉଦ୍ବୋଧନ ଦେଇ କହିଥିଲେ ଯେ ସେ ଅରୁଣାଚଳ ପ୍ରଦେଶକୁ ଆସି ଏବଂ ଏଠାକାର ଲୋକମାନଙ୍କ ସହ ମିଶି ଅତି ଆନନ୍ଦ ଅନୁଭବ କରୁଛନ୍ତି । ସେ କହିଥିଲେ ଯେ ଅଧିକାଂଶ ପ୍ରମୁଖ ବିଭାଗ ନୂଆ ସଚିବାଳୟରେ ରହିଛି, ଯାହାଫଳରେ ଦୂରଦୂରାନ୍ତ ଗ୍ରାମରୁ ଏଠାକୁ ଆସୁଥିବା ଲେକାମାନଙ୍କ ପାଇଁ କାର୍ଯ୍ୟ ହାସଲ କରିବା ସହଜ ହେବ । ଏହାଦ୍ୱାରା ସମନ୍ୱୟ ଏବଂ ସୁବିଧା ଉଭୟରେ ବୃଦ୍ଧି ଘଟିବ । ଇଟାନଗରରେ ସମ୍ମେଳନ କେନ୍ଦ୍ର ଉଦ୍ଘାଟନ କରିବା ଅବସରରେ ପ୍ରସନ୍ନତା ବ୍ୟକ୍ତ କରି ପ୍ରଧାନମନ୍ତ୍ରୀ କହିଥିଲେ ଯେ ଏହା କେବଳ ଏକ ଭବନ ନୁହେଁ ବରଂ ଏହା ଠାରୁ ଅନେକ ଉର୍ଦ୍ଧ୍ଵରେ । ଏହା ଏପରି ଏକ ଜୀବନ୍ତ କେନ୍ଦ୍ର ଯାହା ଅରୁଣାଚଳ ପ୍ରଦେଶର ଜନସାଧାରଣଙ୍କ ଆଶା ଆକାଂକ୍ଷାକୁ ବଢ଼ାଇବାରେ ସହାୟକ ହେବ । ସେ କହିଥିଲେ ଯେ ସମ୍ମେଳନ ଏବଂ ସାଂସ୍କୃତିକ ଗତିବିଧି ଜରିଆରେ ସରକାରୀ ଅଧିକାରୀ ଏବଂ ଘରୋଇ କମ୍ପାନୀଗୁଡ଼ିକୁ ଏଥିରେ ଭାଗିଦାର କରାଯାଇପାରିବ । ସେ କହିଥିଲେ ଯେ, ଅରୁଣାଚଳ ପ୍ରଦେଶ ଯାଇ ଗୁରୁତ୍ୱପୂର୍ଣ୍ଣ ବୈଠକ ଆୟୋଜନ କରିବା ଲାଗି ନୂଆ ସମ୍ମେଳନ କେନ୍ଦ୍ରର ଉପଯୋଗ କରିବା ଲାଗି ସେ ବ୍ୟକ୍ତିଗତ ଭାବେ ଲୋକମାନଙ୍କୁ ପରାମର୍ଶ ଦେଉଛନ୍ତି । ଏହି ଅବସରରେ ଉତ୍ତର-ପୂର୍ବ ପରିଷଦର ବୈଠକରେ ଭାଗ ନେବା ଲାଗି ଶିଲଂକୁ ତାଙ୍କର ପୂର୍ବ ଗସ୍ତ ସମ୍ପର୍କରେ ଉଲ୍ଲେଖ କରି ସେ କହିଥିଲେ ଯେ ଏହି ସମୟରେ ସିକ୍କିମରେ କୃଷି ସହ ଜଡ଼ିତ ଏକ ଗୁରୁତ୍ୱପୂର୍ଣ୍ଣ ବୈଠକ ମଧ୍ୟ ହୋଇଥିଲା । ପ୍ରଧାନମନ୍ତ୍ରୀ କହିଥିଲେ ଯେ କେନ୍ଦ୍ର ମନ୍ତ୍ରୀ ଏବଂ କେନ୍ଦ୍ର ସରକାରଙ୍କ ଅଧିକାରୀମାନେ ଉତ୍ତର-ପୂର୍ବାଂଚଳକୁ ନିୟମିତ ଭାବେ ଗସ୍ତ କରୁଛନ୍ତି । ସ୍ୱାସ୍ଥ୍ୟ କ୍ଷେତ୍ର ସମ୍ପର୍କରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ ଯେ ଏହି କ୍ଷେତ୍ରରେ ମାନବ ସମ୍ବଳ ବିକାଶ, ମୌଳିକ ଭିତ୍ତିଭୂମି ଏବଂ ଅତ୍ୟାଧୁନିକ ପ୍ରଯୁକ୍ତିର ବ୍ୟବହାର ଉପରେ ଧ୍ୟାନ ଦିଆଯିବାର ଆବଶ୍ୟକତା ରହିଛି । ସେ କହିଥିଲେ ଯେ କେନ୍ଦ୍ର ସରକାର ଦେଶର ସବୁ ଭାଗରେ ମେଡ଼ିକାଲ କଲେଜ ନିର୍ମାଣ କରିବା ଦିଗରେ କାର୍ଯ୍ୟ କରୁଛନ୍ତି । ପ୍ରଧାନମନ୍ତ୍ରୀ ଆହୁରି କହିଥିଲେ ଯେ ଯେତେବେଳେ କୌଣସି ଏକ ନିର୍ଦ୍ଦିଷ୍ଟ କ୍ଷେତ୍ରରେ ଜଣେ ଅଧ୍ୟୟନ କରିଥାଏ, ସେ ସ୍ଥାନୀୟ ସ୍ୱାସ୍ଥ୍ୟ ଆହ୍ୱାନ ବିଷୟରେ ଅଧିକ ଭଲ ଭାବେ ପରିଚିତ ହୋଇଥାଏ । ସେଥିପାଇଁ ଏପରି କରାଯାଉଥିବା ସେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ସ୍ୱାସ୍ଥ୍ୟ ସେବା ସୁଲଭ ଏବଂ ଉନ୍ନତମାନର ହେବା ଆବଶ୍ୟକ । ସେ କହିଥିଲେ ଯେ ଷ୍ଟେଣ୍ଟର ମୂଲ୍ୟ ହ୍ରାସ କରାଯାଇଛି । ଯାହାଦ୍ୱାରା ଗରିବ ଏବଂ ମଧ୍ୟବିତ୍ତ ପରିବାରଗୁଡ଼ିକୁ ଏହାର ଲାଭ ମିଳିପାରିବ । ସେ କହିଥିଲେ ଯେ ଆୟୁଷ୍ମାନ ଭାରତ ଯୋଜନା ସୁଲଭ ଏବଂ ଗୁଣବତ୍ତାଯୁକ୍ତ ସ୍ୱାସ୍ଥ୍ୟ ସେବା ଉପଲବ୍ଧ କରାଇବା ଲାଗି ଗୁରୁତ୍ୱପୂର୍ଣ୍ଣ ଭୂମିକା ତୁଲାଇବ । ରାଜ୍ୟରେ ଭଲ କାମ କରୁଥିବା କାରଣରୁ ଅରୁଣାଚଳ ପ୍ରଦେଶ ମୁଖ୍ୟମନ୍ତ୍ରୀ ଶ୍ରୀ ପେମା ଖାଣ୍ଡୁଙ୍କୁ ପ୍ରଧାନମନ୍ତ୍ରୀ ଅଭିନନ୍ଦନ ଜଣାଇଥିଲେ । ସେ କହିଥିଲେ ଯେ 2017ରେ ଅରୁଣାଚଳ ପ୍ରଦେଶର ସ୍ୱରୂପ କିଭଳି ହେବ ସେଥିପାଇଁ ମୁଖ୍ୟମନ୍ତ୍ରୀ ଏକ ରୋଡମେପ ପ୍ରସ୍ତୁତ କରିଛନ୍ତି । ସେ କହିଥିଲେ ଯେ ଏହାକୁ ପ୍ରସ୍ତୁତ କରିବା ଲାଗି କେବଳ ଅଧିକାରୀମାନେ ନୁହନ୍ତି ବରଂ ଜୀବନର ସମସ୍ତ କ୍ଷେତ୍ର ସହ ଜଡ଼ିତ ଲୋକମାନଙ୍କ ଠାରୁ ପରାମର୍ଶ ନିଆଯାଉଛି ।
ଜି ୨୦ ଶିଖର ସମ୍ମିଳନୀର ପ୍ରଥମ ଅଧିବେଶନରେ ବିଶ୍ୱ ଅର୍ଥନୀତି ଏବଂ ବିଶ୍ୱ ସ୍ୱାସ୍ଥ୍ୟ ଉପରେ ପ୍ରଧାନମନ୍ତ୍ରୀଙ୍କ ଉଦବୋଧନ: ୩୦ ଅକ୍ଟୋବର ୨୦୨୧, ୧୧.୫୫ ପିଏମ୍‌, ପିଆଇବି ଦିଲ୍ଲୀ

ମହାମାନ୍ୟଗଣ, କରୋନା ବୈଶ୍ୱିକ ମହାମାରୀ ବିରୋଧରେ ଲଢିବା ପାଇଁ ଆମେ ଏକ ବିଶ୍ୱ- ଏକ ସ୍ୱାସ୍ଥ୍ୟର ଲକ୍ଷ୍ୟ ବିଶ୍ୱ ସମ୍ମୁଖରେ ଉପସ୍ଥାପନ କରିଛୁ । ଭବିଷ୍ୟତରେ ଏଭଳି କୌଣସି ବି ସଙ୍କଟର ମୁକାବିଲା କରିବା ପାଇଁ ଏହି ଲକ୍ଷ୍ୟ ବିଶ୍ୱର ବହୁତ ବଡ ଶକ୍ତି ଭାବେ ଉଭା ହୋଇପାରେ । ମହାମାନ୍ୟଗଣ, ବିଶ୍ୱ ଭେଷଜଶାଳାର ଭୂମିକା ନିର୍ବାହନ ପୂର୍ବକ ଭାରତ ୧୫୦ରୁ ଅଧିକ ଦେଶକୁ ଔଷଧ ପହଂଚାଇଛି । ଏଥିସହ ଆମେ ପ୍ରତିଷେଧକ ଗବେଷଣା ଏବଂ ଉତ୍ପାଦନ ବୃଦ୍ଧି କ୍ଷେତ୍ରରେ ମଧ୍ୟ ଆମର ସମସ୍ତ ସାମର୍ଥ୍ୟର ଉପଯୋଗ କରିଛୁ । ଖୁବ କମ୍ ସମୟ ମଧ୍ୟରେ, ଆମେ ଭାରତରେ ଶହେ କୋଟିରୁ ଅଧିକ ଡୋଜ ଟିକା ଲଗାଇ ସାରିଛୁ । ବିଶ୍ୱର ଏକ ଷଷ୍ଠାଂଶ ଜନସଂଖ୍ୟା ମଧ୍ୟରେ ସଂକ୍ରମଣକୁ ନିୟନ୍ତ୍ରଣ କରି ଭାରତ ବିଶ୍ୱକୁ ମଧ୍ୟ ସୁରକ୍ଷିତ କରିବାରେ ନିଜର ଯୋଗଦାନ ଦେଇଛି, ଏବଂ ଭୂତାଣୁର ଅଧିକ ମ୍ୟୁଟେସନର ସମ୍ଭାବନାକୁ ମଧ୍ୟ ହ୍ରାସ କରିଛି । ମହାମାନ୍ୟଗଣ, ଏହି ମହାମାରୀ ସମଗ୍ର ବିଶ୍ୱକୁ ନିର୍ଭରଯୋଗ୍ୟ ଯୋଗାଣ ଶୃଙ୍ଖଳର ଆବଶ୍ୟକତା ପ୍ରତି ସତର୍କ କରାଇଛି । ଏପରି ସ୍ଥିତିରେ ଭାରତ, ଏକ ବିଶ୍ୱସନୀୟ ନିର୍ମାଣ ପେଣ୍ଠ ଭାବରେ ଉଭା ହୋଇଛି । ଏଥିପାଇଁ ଭାରତ ସାହସପୂର୍ଣ୍ଣ ଅର୍ଥନେତିକ ସଂସ୍କାରଗୁଡିକୁ ନୂତନ ଗତି ପ୍ରଦାନ କରିଛି । ଆମେ ବ୍ୟବସାୟ ବାବଦ ଖର୍ଚ୍ଚକୁ ବହୁ ପରିମାଣରେ ହ୍ରାସ କରିଛୁ ଏବଂ ପ୍ରତ୍ୟେକ ସ୍ତରରେ ନବସୃଜନକୁ ଆଗକୁ ବଢାଇଛୁ । ମୁଁ ଜି-୨୦ ଦେଶଗୁଡିକୁ ଆମନ୍ତ୍ରଣ କରୁଛି, ଯେ ନିଜର ଆର୍ଥିକ ପୁନରୁଦ୍ଧାର ଏବଂ ଯୋଗାଣ ଶୃଙ୍ଖଳର ବିବିଧକରଣରେ ଭାରତକୁ ନିଜର ଭରସାଯୋଗ୍ୟ ଅଂଶୀଦାର କରନ୍ତୁ । ମହାମାନ୍ୟଗଣ, ସମ୍ଭବତଃ ଜୀବନର ଏପରି କୌଣସି ସ୍ତର ନାହିଁ ଯେଉଁଠାରେ କୋଭିଡ କାରଣରୁ ବାଧା ଆସିନାହିଁ । ଏଭଳି ବିକଟ ପରିସ୍ଥିତିରେ ମଧ୍ୟ ଭାରତର ଆଇଟି-ବିପିଓ କ୍ଷେତ୍ରକୁ ଗୋଟିଏ ସେକେଣ୍ଡ ପାଇଁ ମଧ୍ୟ ବାଧା ଆଣିବାକୁ ଦେଇନାହିଁ, ନିରବଚ୍ଛିନ୍ନ ଭାବେ କାର୍ଯ୍ୟ କରି ସମଗ୍ର ବିଶ୍ୱକୁ ସହାୟତା ଯୋଗାଇ ଦେଇଛି । ମୁଁ ଖୁସି ଯେ, ଯେତେବେଳେ ଦେଖାସାକ୍ଷାତ ସମୟରେ ଆପଣମାନଙ୍କ ଭଳି ନେତାମାନେ ଏହି କଥାର ପ୍ରଶଂସା କରନ୍ତି ଯେ, ଭାରତ କିଭଳି ଭାବରେ ଏକ ବିଶ୍ୱସ୍ତ ଅଂଶୀଦାରର ଭୂମିକା ନିର୍ବାହ କରିଛି, ଏହା ଆମର ଯୁବପିଢୀକୁ ମଧ୍ୟ ନୂତନ ଉତ୍ସାହରେ ଭରିଦିଏ । ଏବଂ ଏହା ଏଥିପାଇଁ ହୋଇଛି, କାରଣ ଭାରତ ସମୟ ଅପଚୟ ନକରି ଯେ କୌଣସି ସ୍ଥାନରୁ ମଧ୍ୟ କାର୍ଯ୍ୟ କରିବା ଭଳି ଅଭୂତପୂର୍ବ ସଂସ୍କାର ଆଣିଛି । ମହାମାନ୍ୟଗଣ, ବିଶ୍ୱ ଆର୍ଥିକ ବ୍ୟବସ୍ଥାକୁ ଅଧିକ ପାରଦର୍ଶୀ କରିବା ପାଇଁ ୧୫ ପ୍ରତିଶତ ସର୍ବନିମ୍ନ କର୍ପୋରେଟ ଟିକସ ହାର ଏକ ମହତ୍ୱପୂର୍ଣ୍ଣ ପଦକ୍ଷେପ ସାବ୍ୟସ୍ତ ହେବ । ମୁଁ ନିଜେ ୨୦୧୪ରେ ଜି-୨୦ ବୈଠକରେ ଏ ବିଷୟରେ ପରାମର୍ଶ ଦେଇଥିଲି । ମୁଁ ଜି-୨୦କୁ କୃତଜ୍ଞତା ଜଣାଉଛି ଯେ ଏହା ଏ ଦିଗରେ ବାସ୍ତବ ଅଗ୍ରଗତୀ କରିଛି । ଆର୍ଥିକ ପୁନରୁଦ୍ଧାର ପାଇଁ ଅନ୍ତରାଷ୍ଟ୍ରୀୟ ଗମନାଗମନ ବୃଦ୍ଧି କରିବା ଆବଶ୍ୟକ ଅଟେ । ଏଥିପାଇଁ ଆମକୁ ଭିନ୍ନ-ଭିନ୍ନ ଦେଶର ପ୍ରତିଷେଧକ ପ୍ରମାଣପତ୍ରକୁ ପରସ୍ପର ମାନ୍ୟତା ଦେବା ସୁନିଶ୍ଚିତ କରିବାକୁ ପଡିବ । ମହାମାନ୍ୟଗଣ, ଭାରତ ଏହାର ବୈଶ୍ୱିକ ଦାୟିତ୍ୱକୁ ନେଇ ସର୍ବଦା ଗମ୍ଭୀର ରହିଆସିଛି । ମୁଁ ଆଜି ଜି-୨୦ର ଏହି ମଂଚରେ, ଆପଣ ସମସ୍ତଙ୍କୁ ଏହା ଜଣାଇବାକୁ ଚାହୁଁଛି ଯେ ଆସନ୍ତା ବର୍ଷ ବିଶ୍ୱ ପାଇଁ ୫୦୦ କୋଟିରୁ ମଧ୍ୟ ଅଧି ଡୋଜର ଟିକା ଉତ୍ପାଦନ ପାଇଁ ଭାରତ ପ୍ରସ୍ତୁତ ରହିଛି । ଭାରତର ଏହି ପ୍ରତିଶୃତିବଦ୍ଧତା ଦ୍ୱାରା କରୋନା ବୈଶ୍ୱିକ ସଂକ୍ରମଣର ମୁକାବିଲା କରିବାରେ ବହୁତ ବଡ ସହାୟତା ମିଳିବ । ଏଥିପାଇଁ, ବିଶ୍ୱ ସ୍ୱାସ୍ଥ୍ୟ ସଂଗଠନ ଭାରତୀୟ ଟିକାକୁ ଶୀଘ୍ର ମାନ୍ୟତା ଦେବାର ଆବଶ୍ୟକତା ରହିଛି । ଧନ୍ୟବାଦ!
ଉତ୍ତମ ସ୍ୱାସ୍ଥ୍ୟ ଏବଂ ସୁସ୍ଥତା ପାଇଁ ଯୋଗ ଅଭ୍ୟାସ କରିବାକୁ ଲୋକଙ୍କୁ ଅନୁରୋଧ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ବର୍ତ୍ତମାନ ସମୟରେ ଅଣସଂକ୍ରାମକ ଏବଂ ଜୀବନଶୈଳୀ ସମ୍ପର୍କିତ ରୋଗ ବଢି ଚାଲିଥିବାରୁ ଯୋଗ ଅତ୍ୟନ୍ତ ଗୁରୁତ୍ୱପୂର୍ଣ୍ଣ ହୋଇ ପଡିଛି । ଉତ୍ତମ ସ୍ୱାସ୍ଥ୍ୟ ଏବଂ ସୁସ୍ଥତା ପାଇଁ ଯୋଗ ଅଭ୍ୟାସ କରିବାକୁ ଶ୍ରୀ ମୋଦୀ ଲୋକଙ୍କୁ ଅନୁରୋଧ କରିଛନ୍ତି । ଯୋଗ ଉପରେ ସେ ଏକ ଭିଡିଓ ମଧ୍ୟ ସେୟାର କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ବିଶେଷ କରି ଯୁବକମାନଙ୍କ ମଧ୍ୟରେ ଅଣସଂକ୍ରାମକ ତଥା ଜୀବନଶୈଳୀ ସମ୍ବନ୍ଧୀୟ ରୋଗ ବଢିବାରେ ଲାଗିଥିବା ବେଳେ ବର୍ତ୍ତମାନ ଯୁଗରେ ଯୋଗର ଗୁରୁତ୍ୱ ଆହୁରି ଅଧିକ ହୋଇଯାଇଛି । ଉତ୍ତମ ସ୍ୱାସ୍ଥ୍ୟ ଏବଂ ସୁସ୍ଥତା ପାଇଁ ଯୋଗ ଅଭ୍ୟାସ କରନ୍ତୁ ।”
ଡାଟା ସୋନିଫିକେସନ୍ ମାଧ୍ୟମରେ ୟୁପିଆଇ ଏବଂ ଡିଜିଟାଲ୍ ପେମେଣ୍ଟର କାହାଣୀ ଜଣାଇବା ପାଇଁ ଆଇଆଇପିକୁ ପ୍ରଶଂସା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଡାଟା ସୋନିଫିକେସନ୍ ମାଧ୍ୟମରେ ଡିଜିଟାଲ୍ ପେମେଣ୍ଟ ଏବଂ ୟୁପିଆଇର ଅର୍ଥ କାରବାର ପାଇଁ ଇଣ୍ଡିଆ ଇନ୍‍ ପିକ୍ସେଲ (ଆଇଆଇପି)କୁ ପ୍ରଶଂସା କରିଛନ୍ତି । ଇଣ୍ଡିଆ ଇନ୍‍ ପିକ୍ସେଲର ଏକ ଟୁଇଟର ଜବାବରେ ପ୍ରଧାନମନ୍ତ୍ରୀ କହିଛନ୍ତି; “ମୁଁ ୟୁପିଆଇ ଏବଂ ଡିଜିଟାଲ୍ ପେମେଣ୍ଟ ବିଷୟରେ ପ୍ରାୟତଃ କହିଥିଲି କିନ୍ତୁ ମୁଁ ପ୍ରକୃତରେ ପସନ୍ଦ କଲି ଯେ ଆପଣମାନେ କିଭଳି ଡାଟା ସୋନିଫିକେସନ୍ ମାଧ୍ୟମରେ କାରବାର ହୋଇଥିବା ଅର୍ଥକୁ ପ୍ରଭାବଶାଳୀ ଭାବରେ ପହଞ୍ଚାଇବା ପାଇଁ ବ୍ୟବହାର କରିଛନ୍ତି । ଅତ୍ୟନ୍ତ କୌତୁହଳପ୍ରଦ, ପ୍ରଭାବଶାଳୀ ଏବଂ ସ୍ପଷ୍ଟ ଭାବରେ ସୂଚନାପ୍ରଦାନକାରୀ!”
ମନ କି ବାତ୍‍ ପାଇଁ ମତାମତ ଦେବାକୁ ଆମନ୍ତ୍ରଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୩୧ ଜୁଲାଇ ୨୦୨୨ ପୂର୍ବାହ୍ନ ୧୧ ଟା ସମୟରେ ପ୍ରସାରିତ ହେବାକୁ ଥିବା ମନ କି ବାତର ଆଗାମୀ ଏପିସୋଡ ପାଇଁ ମତାମତ ଏବଂ ପରାମର୍ଶ ସେୟାର କରିବାକୁ ଲୋକଙ୍କୁ ଆମନ୍ତ୍ରଣ କରିଛନ୍ତିୟ । ମତାମତଗୁଡ଼ିକୁ MyGov, Namo App ରେ ସେୟାର କରାଯାଇପାରିବ କିମ୍ବା ବାର୍ତ୍ତା ରେକର୍ଡ କରିବା ପାଇଁ ୧୮୦୦–୧୧–୭୮୦୦ ନମ୍ବରକୁ ଡାଏଲ୍ କରାଯାଇ ପାରିବ । MyGov ନିମନ୍ତ୍ରଣ ସେୟାର ସହିତ ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଆପଣଙ୍କର ଏହି ମାସର ମନ କି ବାତ୍‍ ପାଇଁ କିଛି ମତାମତ ଅଛି କି ? ଯାହା ୩୧ ତାରିଖରେ ପ୍ରସାରିତ ହେବ । ମୁଁ ସେଗୁଡିକ ଶୁଣିବାକୁ ଅପେକ୍ଷା କରିଛି … ସେଗୁଡିକ MyGov କିମ୍ବା Namo App ରେ ସେୟାର କରନ୍ତୁ । ଅଥବା ୧୮୦୦–୧୧–୭୮୦୦ ରେ ଡାଏଲ୍ କରି ଆପଣଙ୍କ ବାର୍ତ୍ତା ରେକର୍ଡ କରନ୍ତୁ ।” https://www.mygov.in/group-issue/inviting-ideas-mann-ki-baat-prime-minister-narendra-modi-31st-july-2022/?/target=inapp&type=group_issue&nid=332891
ଉଜବେକିସ୍ତାନ ଗସ୍ତରେ ପ୍ରସ୍ଥାନ ପୂର୍ବରୁ ପ୍ରଧାନମନ୍ତ୍ରୀଙ୍କ ବାର୍ତ୍ତା

ଉଜବେକିସ୍ତାନ ରାଷ୍ଟ୍ରପତି ମହାମହିମ ଶ୍ରୀ ସୱକତ ମୀର୍ଜିୟୋୟେଭଙ୍କ ଆମନ୍ତ୍ରଣ କ୍ରମେ ସାଙ୍ଘାଇ ସହଯୋଗ ସଂଗଠନ (ଏସସିଓ)ର ରାଷ୍ଟ୍ରମୁଖ୍ୟ ପରିଷଦର ବୈଠକରେ ଯୋଗ ଦେବାକୁ ମୁଁ ସମରକନ୍ଦ ଗସ୍ତ କରିବି । ଏସସିଓ ଶିଖର ସମ୍ମିଳନୀରେ ସାମୟିକ, କ୍ଷେତ୍ରୀୟ ଓ ଆନ୍ତର୍ଜାତିକ ପ୍ରସଙ୍ଗ, ଏସସିଓ ସମ୍ପ୍ରସାରଣ ଓ ସଂଗଠନ ମଧ୍ୟରେ ବହୁମୁଖୀ ଓ ପାରସ୍ପରିକ ଲାଭଜନକ ସହଯୋଗ ଆହୁରି ଗଭୀର କରିବା ପାଇଁ ବିଚାର ଆଦାନ ପ୍ରଦାନ ପାଇଁ ଆଶାବାଦୀ । ଉଜବେକ ଅଧ୍ୟକ୍ଷତାରେ ବାଣିଜ୍ୟ, ଅର୍ଥନୀତି, ସଂସ୍କୃତି ଓ ପର୍ଯ୍ୟଟନ କ୍ଷେତ୍ରରେ ପାରସ୍ପରିକ ସହଯୋଗ ସମ୍ପର୍କରେ ବହୁ ନିଷ୍ପତ୍ତି ନିଆ ଯାଇପାରେ । ସମରକନ୍ଦ ଠାରେ ରାଷ୍ଟ୍ରପତି ମୀର୍ଜିୟୋୟେଭଙ୍କୁ ସାକ୍ଷାତ କରିବାକୁ ଆଗ୍ରହର ସହ ଅପେକ୍ଷା କରିଛି । ୨୦୧୮ରେ ତାଙ୍କ ଭାରତ ଗସ୍ତ ସ୍ମରଣୀୟ ଥିଲା । ସେ ୨୦୧୯ରେ ଭାଇବ୍ରାଣ୍ଚ ଗୁଜୁରାଟ ସମିଟରେ ମୁଖ୍ୟ ଅତିଥି ଭାବେ ଯୋଗ ଦେଇଥିଲେ । ଏହାସହିତ ଏହି ସମ୍ମିଳନୀରେ ଭାଗ ନେଉଥିବା ଆଉ କିଛି ନେତାଙ୍କ ସହ ଦ୍ୱିପାକ୍ଷିକ ବୈଠକ କରିବି ।
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ ଯୁକ୍ତରାଷ୍ଟ୍ର-ଭାରତ ରଣନୈତିକ ଭାଗୀଦାରୀ ମଞ୍ଚ ଅଧ୍ୟକ୍ଷ ମିଷ୍ଟର ଜନ ଚାମ୍ବର୍ସ

ଯୁକ୍ତରାଷ୍ଟ୍ର-ଭାରତ ରଣନୈତିକ ଭାଗୀଦାରୀ ମଞ୍ଚ ଅଧ୍ୟକ୍ଷ ମିଷ୍ଟର ଜଣ ଚାମ୍ବର୍ସ ଆଜି ଗାନ୍ଧୀନଗରଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଏହି ଅବସରରେ ପ୍ରଧାନମନ୍ତ୍ରୀ ସେମାନଙ୍କ ପୂର୍ବ ସାକ୍ଷାତକୁ ମନେ ପକାଇଥିଲେ ଏବଂ ଭାରତ-ଯୁକ୍ତରାଷ୍ଟ୍ର ମଧ୍ୟରେ ବୃଦ୍ଧି ପାଇଥିବା ଦ୍ଵିପାକ୍ଷିକ ବାଣିଜ୍ୟ ଓ ଆର୍ଥିକ ସମ୍ବନ୍ଧକୁ ସ୍ଵାଗତ କରିଥିଲେ । ଭାରତ-ଯୁକ୍ତରାଷ୍ଟ୍ର ମଧ୍ୟରେ ବୃଦ୍ଧି ପାଉଥିବା ଏକାଭିମୁଖତା ଏବଂ ରଣନୈତିକ ଭାଗୀଦାରୀତାର ସୁଦୃଢତାକୁ ସେ ଲକ୍ଷ୍ୟ କରିପାରିଥିଲେ । ଭାରତର ବିନିର୍ମାଣ କ୍ଷେତ୍ରରେ ଅଧିକ ପୁଞ୍ଜିନିବେଶକୁ ସ୍ଵାଗତ କରିଥିଲେ ଏବଂ ମେକ ଇନ ଇଣ୍ଡିଆ ପାଇଁ ବିସ୍ତୃତ ସୁଯୋଗ ଆଣିବା ଲାଗି ପ୍ରଧାନମନ୍ତ୍ରୀ ଯୁକ୍ତରାଷ୍ଟ୍ର କମ୍ପାନୀମାନଙ୍କୁ ଆମନ୍ତ୍ରଣ କରିଥିଲେ ।
ଅରୁଣାଚଳ ପ୍ରଦେଶର ଭଉଣୀମାନେ ଏକ ତାମିଲ ଦେଶପ୍ରେମ ଗୀତ ଗାଇବା ପରେ ଆନନ୍ଦ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅରୁଣାଚଳୀ ଭଉଣୀମାନେ ସୁବ୍ରମଣ୍ୟ ଭାରତୀଙ୍କ ଏକ ତାମିଲ ଦେଶଭକ୍ତି ଗୀତ ଗାଇବାରେ ଖୁସି ବ୍ୟକ୍ତ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି: “ଏହା ଦେଖି ମୁଁ ଆନନ୍ଦିତ ଏବଂ ଗର୍ବିତ । ତାମିଲରେ ଗୀତ ଗାଇ ‘ଏକ ଭରତ, ଶ୍ରେଷ୍ଠ ଭାରତ'ର ଆବେଗକୁ ଆଗକୁ ବଢାଇବା ପାଇଁ ଅରୁଣାଚଳ ପ୍ରଦେଶରୁ ଆମର ଯୁବ ଶକ୍ତିର ଏହି ଉଜ୍ଜ୍ୱଳ ତାରକାଙ୍କୁ ସଲାମ ।”
ନିଶାମୁକ୍ତ ଭାରତ ଅଭିଯାନ ଲାଗି ଭିଡିଓ କନଫରେନ୍ସ ମାଧ୍ୟମରେ ପ୍ରଧାନମନ୍ତ୍ରୀଙ୍କ ଅଭିଭାଷଣ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ‘ନିଶାମୁକ୍ତ ଭାରତ ଅଭିଯାନ’ କୁ ଆଜି (ମଙ୍ଗଳବାର) ଭିଡିଓ କନଫରେନସିଂ ଜରିଆରେ ଉଦବୋଧନ ଦେଇଥିଲେ । ଆର୍ଟ ଅଫ ଲିଭିଙ୍ଗ ଫାଉଣ୍ଡେସନ ଦ୍ୱାରା ଗୁରୁ ଜମ୍ବେଶ୍ୱର ବିଶ୍ୱବିଦ୍ୟାଳୟ, ହିସାରଠାରେ ଆୟୋଜିତ ଏହି କାର୍ଯ୍ୟକ୍ରମରେ ଏହି ବାର୍ତ୍ତା ପ୍ରଦର୍ଶୀତ କରାଯାଇଥିଲା । ପ୍ରଧାନମନ୍ତ୍ରୀ ତାଙ୍କ ଅଭିଭାଷଣରେ ଶ୍ରୀ ଶ୍ରୀ ରବିଶଙ୍କର ଏବଂ ଆର୍ଟ ଅଫ ଲିଭିଙ୍ଗ ଫାଉଣ୍ଡେସନ ଦ୍ୱାରା ଦେଶରେ ନିଶା ନିବାରଣ ପାଇଁ ନିଆଯାଉଥିବା ବିଭିନ୍ନ ପଦକ୍ଷେପର ପ୍ରଶଂସା କରିଥିଲେ । ସମାଜ ପାଇଁ ନିଶାକୁ ଆତଙ୍କ ଭାବେ ଅଭିହିତ କରି ପ୍ରଧାନମନ୍ତ୍ରୀ କହିଥିଲେ ଯେ ବିଶ୍ୱ ସ୍ୱାସ୍ଥ୍ୟ ସଂଗଠନ ଦ୍ୱାରା କରାଯାଇଥିବା ଆକଳନ ଅନୁସାରେ ସମଗ୍ର ବିଶ୍ୱରେ ତିନି କୋଟିରୁ ଉର୍ଦ୍ଧ୍ଵ ଲୋକ ନିଶାର ବଶବର୍ତ୍ତୀ । ପ୍ରଧାନମନ୍ତ୍ରୀ କହିଥିଲେ ଯେ ଅନେକ ଯୁବକଯୁବତୀମାନେ ନିରନ୍ତର ନିଶାର ବଶବର୍ତ୍ତୀ ହୋଇଥିବା ଅତ୍ୟନ୍ତ ଆଶ୍ଚର୍ଯ୍ୟଜନକ । ‘ନିଶା ସେବନ କଲେ ଶାନ୍ତି ମିଳିବ, ଏହା ଏକ ଭ୍ରାନ୍ତ ଧାରଣା ଏବଂ କହିବାର ଏକ ଆଳ ମାତ୍ର’ । ଶ୍ରୀ ନରେନ୍ଦ୍ର ମୋଦୀ କହିଥିଲେ ଯେ ମାଦକ ଦ୍ରବ୍ୟ ସେବନ କାରଣରୁ ପରିବାରର ସ୍ୱାସ୍ଥ୍ୟଗତ ସମସ୍ୟା ଏବଂ ବିନାଶ ବ୍ୟତୀତ ମାଦକ ପଦାର୍ଥଗୁଡିକର ବ୍ୟବସାୟ ଦେଶର ସୁରକ୍ଷା ଏବଂ ନିରପତ୍ତା ପାଇଁ ଏକ ବହୁତ ବଡ ବିପଦ । ସେ କହିଥିଲେ ଯେ ମାଦକ ପଦାର୍ଥଗୁଡିକର ବ୍ୟବସାୟ ଆତଙ୍କବାଦୀମାନଙ୍କୁ ଏବଂ ରାଷ୍ଟ୍ର ବିରୋଧୀ ତତ୍ତ୍ୱଙ୍କ ପାଇଁ ଆୟର ସବୁଠାରୁ ବଡ ସ୍ରୋତ ଏବଂ ଏହି ତତ୍ତ୍ୱଗୁଡିକ ଦ୍ୱାରା ନିଶାଦ୍ରବ୍ୟ ବ୍ୟାପାର ଜରିଆରେ ପ୍ରାପ୍ତ ଅର୍ଥର ଉପଯୋଗ ରାଷ୍ଟ୍ରକୁ ଅସ୍ଥିରତା ଆଣିଦେବା କ୍ଷେତ୍ରରେ କରାଯାଉଛି । ପ୍ରଧାନମନ୍ତ୍ରୀ ଯୁବଗୋଷ୍ଠିଙ୍କଠାରୁ ସୁସ୍ଥ ଜୀବନ, ସୁଖୀ ପରିବାର, ଉତ୍ତମ ଭବିଷ୍ୟତ ଏବଂ ରାଷ୍ଟ୍ର ସୁରକ୍ଷା ଏବଂ ନିରାପତ୍ତା ପାଇଁ ନିଶାସେବନଠାରୁ ଦୂରରେ ରହିବାକୁ ଆହ୍ୱାନ କରିଥିଲେ । ସେ କହିଥିଲେ ଯେ ନିଜ ଉପରେ ଆତ୍ମବିଶ୍ୱାସ ଥିବା ଲୋକମାନେ ସହଜରେ ନିଶା ବ୍ୟବହାରର ଶିକାର ହୋଇନଥାନ୍ତି । ସେ କହିଥିଲେ ଯେ ନିଶାସେବନର ବଶବର୍ତ୍ତୀ ହୋଇଥିବା ଲୋକଙ୍କୁ ନିଶାମୁକ୍ତ କରାଇବା କ୍ଷେତ୍ରରେ ଯୁବଗୋଷ୍ଠିଙ୍କ ସହଯୋଗ ପାଇଁ ଆହ୍ୱାନ କରିଥିଲେ । ନିଶାର ବଶବଶର୍ତ୍ତୀ ହୋଇଥିବା ଲୋକମାନଙ୍କ ସହ ଉତ୍ତମ ବ୍ୟବହାର, ପରାମର୍ଶ ଏବଂ ନିରନ୍ତର ସ୍ନେହଁ ଦ୍ୱାରା ସେମାନଙ୍କୁ ପୁନର୍ବାସ ମାର୍ଗକୁ ଆଣିହେବ ବୋଲି ପ୍ରଧାନମନ୍ତ୍ରୀ କହିଥିଲେ । ମାଦକ ଦ୍ରବ୍ୟ ଉପରେ ଲଗାମ ଲଗାଇବା ପାଇଁ କେନ୍ଦ୍ର ସରକାରଙ୍କ ଦ୍ୱାରା ନିଆଯାଇଥିବା ବିଭିନ୍ନ ପଦକ୍ଷେପ ଉପରେ ପ୍ରଧାନମନ୍ତ୍ରୀ ଆଲୋକପାତ କରିଥିଲେ । ଏହି ସଂଦର୍ଭରେ ସେ 2018ରେ ଆରମ୍ଭ କରାଯାଇଥିବା ଡ୍ରଗ ଡିମାଣ୍ଡ ରିଡକ୍ସନ ପାଇଁ ରାଷ୍ଟ୍ରୀୟ କାର୍ଯ୍ୟ ଯୋଜନା ବିଷୟରେ ଉଲ୍ଲେଖ କରିଥିଲେ । ଏହା 2023 ପର୍ଯ୍ୟନ୍ତ ଔଷଧର ଆବଶ୍ୟକତାରେ ହ୍ରାସକୁ ସୁନିଶ୍ଚିତ କରିବା ପାଇଁ ସଚେତନତା ବୃଦ୍ଧି, କ୍ଷମତାର ନିର୍ମାଣ, ପୁନର୍ବାସ ଏବଂ ବିଶିଷ୍ଟ ହସ୍ତକ୍ଷେପ ଉପରେ ପର୍ଯ୍ୟବେସିତ । ସମଗ୍ର ଦେଶରେ ଥିବା କଲେଜର ଛାତ୍ରଛାତ୍ରୀମାନେ ପ୍ରଧାନମନ୍ତ୍ରୀଙ୍କ ଏହି ଅଭିଭାଷଣ ଭିଡିଓ କନଫରେନସିଂ ମାଧ୍ୟମରେ ଶୁଣିଥିଲେ ।
ଭାରତ-ଶ୍ରୀଲଙ୍କା ମଧ୍ୟରେ ପାରମ୍ପରିକ ଔଷଧ, ହୋମିଓପାଥି କ୍ଷେତ୍ରରେ ସହଯୋଗ ବୁଝାମଣାକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତ ସରକାରଙ୍କ ଆୟୁଷ ମନ୍ତ୍ରଣାଳୟ ଏବଂ ଶ୍ରୀଲଙ୍କା ସମାଜବାଦୀ ସାଧାରଣତନ୍ତ୍ର ସରକାରଙ୍କ ସ୍ୱାସ୍ଥ୍ୟ, ପୁଷ୍ଟିସାଧନ ଏବଂ ଘରୋଇ ଔଷଧ ମନ୍ତ୍ରଣାଳୟ ମଧ୍ୟରେ ପାରମ୍ପରିକ ଔଷଧ ବ୍ୟବସ୍ଥା ଓ ହୋମିଓପାଥି କ୍ଷେତ୍ରରେ ସହଯୋଗ ଲାଗି ସ୍ୱାକ୍ଷରିତ ବୁଝାମଣାପତ୍ରକୁ ଅନୁମୋଦନ ମିଳିଛି । ଏହି ପ୍ରସ୍ତାବିତ ଏମ୍ଓୟୁ ଦ୍ୱାରା ଦୁଇ ଦେଶ ମଧ୍ୟରେ ପାରମ୍ପରିକ ଔଷଧି ଏବଂ ହୋମିଓପାଥି କ୍ଷେତ୍ରରେ ପାରସ୍ପରିକ ସହଯୋଗ ବୃଦ୍ଧି ପାଇବ । ସାଂସ୍କୃତିକ ଐତିହ୍ୟକୁ ଦୃଷ୍ଟିରେ ରଖି ଦୁଇ ଦେଶ ପାଇଁ ଏହା ଅତ୍ୟନ୍ତ ଗୁରୁତ୍ୱପୂର୍ଣ୍ଣ ପଦକ୍ଷେପ ହେବ । ଏଥିପାଇଁ କୌଣସି ଅତିରିକ୍ତ ଆର୍ଥିକ ବ୍ୟୟ କରିବାକୁ ପଡ଼ିବ ନାହିଁ । ଆୟୁଷ ମନ୍ତ୍ରଣାଳୟର ପ୍ରଚଳିତ ଯୋଜନା ପାଇଁ ଆବଂଟନ କରାଯାଉଥିବା ବଜେଟ୍ ଅର୍ଥରେ ଏହି କାର୍ଯ୍ୟକ୍ରମ ପାଇଁ ହେଉଥିବା ଗବେଷଣା, ତାଲିମ୍ ପାଠ୍ୟକ୍ରମ, ସମ୍ମେଳନ/ବୈଠକ ଆଦିର ବ୍ୟୟଭାର ବହନ କରାଯିବ । ଦୁଇ ଦେଶ ମଧ୍ୟରେ ଏମ୍ଓୟୁ ସ୍ୱାକ୍ଷର ହେବା କ୍ଷଣି ଏ ଦିଗରେ କାର୍ଯ୍ୟକ୍ରମ ଆରମ୍ଭ ହୋଇଯିବ । ଏମ୍ଓୟୁ ପ୍ରଚଳିତ ହେବା ପର୍ଯ୍ୟନ୍ତ ଏବଂ ଏଥିରେ ଥିବା ସର୍ତ୍ତାବଳୀ ଅନୁଯାୟୀ ଦୁଇ ଦେଶ ଆବଶ୍ୟକ କାର୍ଯ୍ୟକ୍ରମ ଗ୍ରହଣ କରିବେ ।
ଷ୍ଟାଣ୍ଡ ଅପ୍ ଇଣ୍ଡିଆର ୬ଷ୍ଠ ବାର୍ଷିକୀ ଅବସରରେ ଭାରତର ଉଦ୍ୟୋଗୀ ଶକ୍ତି ଉପରେ ଆଲୋକପାତ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଷ୍ଟାଣ୍ଡ ଅପ୍ ଇଣ୍ଡିଆ ପଦକ୍ଷେପକୁ ଭାରତର ଉଦ୍ୟୋଗୀ ଶକ୍ତିକୁ ଆଗକୁ ନେବାପାଇଁ ଚାଲିଥିବା ପ୍ରୟାସର ଏକ ଅଂଶ ବୋଲି କହିଛନ୍ତି । ଆଜି ଷ୍ଟାଣ୍ଡ ଅପ୍ ଇଣ୍ଡିଆ ପଦକ୍ଷେପ ୬ ବର୍ଷ ପୁରୁଣ କରିଛି ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ଭାରତ ଉଦ୍ୟୋଗୀ ଶକ୍ତିରେ ପରିପୂର୍ଣ୍ଣ ଏବଂ ଷ୍ଟାଣ୍ଡ ଅପ୍ ଇଣ୍ଡିଆ ପଦକ୍ଷେପ ଏହି ଆବେଗକୁ ଆହୁରି ପ୍ରଗତି ଏବଂ ସମୃଦ୍ଧତା କରିବା ପାଇଁ ଚାଲିଥିବା ପ୍ରୟାସର ଏକ ଅଂଶ ବୋଲି ସେ କହିଛନ୍ତି ।”
ଭାରତ-ମାଲେସିଆ ମଧ୍ୟରେ କମ୍ପାନୀ ସଚିବ କ୍ଷେତ୍ରରେ ପାରସ୍ପରିକ ସହଯୋଗ ପାଇଁ ବୁଝାମଣାକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଭାରତ ଏବଂ ମାଲେସିଆ ମଧ୍ୟରେ କମ୍ପାନୀ ସଚିବ କ୍ଷେତ୍ରରେ ପାରସ୍ପରିକ ସହଯୋଗ ପାଇଁ ସ୍ୱାକ୍ଷରିତ ବୁଝାମଣା (ଏମଓୟୁ)କୁ ମଞ୍ଜୁରି ଦେଇଛନ୍ତି । ଏହାର ଉଦ୍ଦେଶ୍ୟ, ଉଭୟ ଦେଶର କମ୍ପାନୀ ସଚିବଙ୍କ ଅଭ୍ୟାସ ଏବଂ ସମ୍ମାନର ସ୍ତରକୁ ପ୍ରୋତ୍ସାହନ ଏବଂ ଏସିଆ-ପ୍ରଶାନ୍ତ ମହାସାଗର କ୍ଷେତ୍ରରେ କମ୍ପାନୀ ସଚିବଙ୍କ ଯାତାୟାତର ଉନ୍ନତ ସୁବିଧା ପ୍ରଦାନ କରିବା । ବିନ୍ଦୁୱାରୀ ବିବରଣୀ : ଇନଷ୍ଟିଟ୍ୟୁଟ ଅଫ କମ୍ପାନୀ ସେକ୍ରେଟାରିଜ ଅଫ ଇଣ୍ଡିଆ (ଆଇସିଏସଆଇ) ଏବଂ ମାଲେସିଆନ ଆସୋସିଏସନ ଅଫ କମ୍ପାନୀ ସେକ୍ରେଟାରିଜ (ଏମଏସିଏସ) ମଧ୍ୟରେ ଏମଓୟୁର ଉଦ୍ଦେଶ୍ୟ ହେଉଛି, ଉଭୟ ଦେଶର କମ୍ପାନୀ ସଚିବମାନଙ୍କ ଅଭ୍ୟାସ ଏବଂ ସମ୍ମାନର ସ୍ତରକୁ ପ୍ରୋତ୍ସାହନ ଦେବା ଏବଂ ଏସୀୟ ପ୍ରଶାନ୍ତ ମହାସାଗର କ୍ଷେତ୍ରରେ କମ୍ପାନୀ ସଚିବଙ୍କ ଯାତାୟାତର ଉନ୍ନତ ସୁବିଧା ପ୍ରଦାନ କରିବା ।
ଯୁବ ଉଦ୍ଭାବକ ଏବଂ ଷ୍ଟାର୍ଟ-ଅପ ଉଦ୍ୟୋଗୀଙ୍କ ସହିତ ଆସନ୍ତାକାଲି ଆଲୋଚନା କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତକାଲି ଯୁବ ଉଦ୍ଭାବକ ଏବଂ ଷ୍ଟାର୍ଟ-ଅପ ଉଦ୍ୟୋଗୀଙ୍କ ସହିତ ଏକ ଆଲୋଚନାଚକ୍ରରେ ଯୋଗଦେବେ । ପ୍ରଧାନମନ୍ତ୍ରୀ କହିଛନ୍ତି, “ଆସନ୍ତାକାଲି ପୂର୍ବାହ୍ଣ 9ଟା 30 ସମୟରେ, ଷ୍ଟାର୍ଟ-ଅପ ଏବଂ ଉଦ୍ଭାବନ ଦୁନିଆର ଯୁବତାରକାଙ୍କ ସହିତ ଏକ ଉତ୍ସାହୀ ଆଲୋଚନାରେ ଭାଗ ନେବି । ଷ୍ଟାର୍ଟ ଅପ୍ ଉଦ୍ୟୋଗୀ ଭାବେ ଉତ୍କର୍ଷ ହାସଲ କରିଥିବା ଯୁବ ଉଦ୍ଭାବକଙ୍କ କଥା ସିଧାସଳଖ ଶୁଣିବା ଲାଗି ଏହି ଆଲୋଚନାଚକ୍ର ଚମତ୍କାର ସୁଯୋଗ ପ୍ରଦାନ କରିବ । ଭାରତ ଷ୍ଟାର୍ଟ ଅପ୍ ଏବଂ ଉଦ୍ଭାବନ କେନ୍ଦ୍ରସ୍ଥଳ ଭାବେ ଉଭା ହୋଇଛି । ଭବିଷ୍ୟଦର୍ଶୀ ଏବଂ ଚିରାଚରିତ ଚିନ୍ତାଧାରାଠାରୁ ଉର୍ଦ୍ଧ୍ଵରେ ବିଚାର କରୁଥିବା ଯୋଗୁ ଭାରତୀୟ ଯୁବକତାରକାମାନେ ଉତ୍କର୍ଷ ହାସଲ କରିଛନ୍ତି । ଆସନ୍ତାକାଲିର ଆଲୋଚନାଚକ୍ରରେ ଅଗ୍ରଣୀ ଉଦ୍ଭାବନ କେନ୍ଦ୍ର ଏବଂ ଟିଙ୍କରିଂ ପ୍ରୟୋଗଶାଳାର ଯୁବତାରକାମାନେ ମଧ୍ୟ ଭାଗ ନେବେ । ମୁଁ ମୋର ଯୁବବନ୍ଧୁମାନଙ୍କୁ ଆସନ୍ତାକାଲିର ଆଲୋଚନାଚକ୍ରରେ ଭାଗ ନେବା ଲାଗି ଅନୁରୋଧ କରୁଛି । ଏହା ଶିଖିବା, ଆଗକୁ ବଢ଼ିବା ଏବଂ ପ୍ରେରିତ ହେବାର ଚମତ୍କାର ମାର୍ଗ । ଆପଣମାନେ ଏହି ଆଲୋଚନାଚକ୍ରରେ ‘ନରେନ୍ଦ୍ର ମୋଦୀ ମୋବାଇଲ ଆପ୍’ କିମ୍ବା @DDNewsLive ଜରିଆରେ ଯୋଡ଼ି ହୋଇପାରିବେ । ଯଦି ଆପଣଙ୍କ ନିକଟରେ କୌଣସି ବିଚାର କିମ୍ବା ପରାମର୍ଶ ରହିଛି, ଏହାକୁ ସୋସିଆଲ ମିଡିଆରେ ଶେୟାର କରନ୍ତୁ ।
ଇସ୍ରୋ, କାନାଡା ମହାକାଶ ସଂସ୍ଥା ମଧ୍ୟରେ ସହଯୋଗ ବୁଝାମଣା ପତ୍ର  ନେଇ କେନ୍ଦ୍ର କ୍ୟାବିନେଟକୁ ଅବଗତ କରାଗଲା

ମହାକାଶ ଗବେଷଣା କ୍ଷେତ୍ରରେ ସହଯୋଗ ଲାଗି ଭାରତ ଓ କାନାଡା ରାଜି ହୋଇଛନ୍ତି । ଏଥିଲାଗି ଭାରତୀୟ ମହାକାଶ ଗବେଷଣା ସଂସ୍ଥା (ଇସ୍ରୋ) ଏବଂ କାନାଡା ମହାକାଶ ସଂସ୍ଥା (ସି.ଏସ୍.ଏ) ମଧ୍ୟରେ ଏକ ବୁଝାମଣା ପତ୍ର 15 ଏପ୍ରିଲ 2015ରେ ସ୍ୱାକ୍ଷରିତ ହୋଇଛି । ଏହି ବୁଝାମଣା ସମ୍ପର୍କରେ ବୁଧବାର କେନ୍ଦ୍ର କ୍ୟାବିନେଟକୁ ଆନୁଷ୍ଠାନିକ ଭାବେ ଅବଗତ କରାଯାଇଛି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ନୂଆଦିଲ୍ଳୀଠାରେ ଏହି କ୍ୟାବିନେଟ ବୈଠକ ଅନୁଷ୍ଠିତ ହୋଇଥିଲା । ବୁଝାମଣା ଅନୁସାରେ ଭାରତ ଓ କାନାଡାର ମହାକାଶ ଗବେଷଣା ସଂସ୍ଥାରୁ ବୈଜ୍ଞାନିକମାନଙ୍କୁ ନେଇ ଏକ ମିଳିତ ଟିମ ଗଠନ କରାଯିବ । ପ୍ରସ୍ତାବିତ ଟିମ କେଉଁ କେଉଁ ଅନ୍ତରୀକ୍ଷ ଅନୁସନ୍ଧାନ ପ୍ରକଳ୍ପ ଲାଗି ମିଳିତ ଭାବେ କାର୍ଯ୍ୟକରିବେ ଏବଂ ଏହାର ସମୟ ସୀମା କ’ଣ ହେବ ସେ ସଂପର୍କରେ କାର୍ଯ୍ୟକାରୀ ଯୋଜନା ପ୍ରସ୍ତୁତ କରିବେ । ମହାକାଶ ଜ୍ଞାନକୌଶଳର ଶାନ୍ତିପୂର୍ଣ୍ଣ ଉପଯୋଗ କ୍ଷେତ୍ରରେ ବହୁବିଧ ଗବେଷଣା ଲାଗି ଏହି ବୁଝାମଣା, ଦ୍ୱାର ଉନ୍ମୁକ୍ତ କରିବ ।
କେନ୍ଦ୍ର ମନ୍ତ୍ରୀମଣ୍ଡଳ ଭାରତୀୟ ପ୍ରତିଭୂତି ଏବଂ ବିନିମୟ ବୋର୍ଡ଼ ତଥା କାନାଡ଼ାର ମାନିଟୋବା ସିକ୍ୟୁରିଟିଜ୍ କମିଶନ ମଧ୍ୟରେ ଦ୍ବିପାକ୍ଷିକ ବୁଝାମଣା ପତ୍ରକୁ ମଞ୍ଜୁରି ପ୍ରଦାନ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର ମନ୍ତ୍ରୀମଣ୍ଡଳ ଭାରତୀୟ ପ୍ରତିଭୂତି ଏବଂ ବିନିମୟ ବୋର୍ଡ଼ ତଥା କାନାଡ଼ାର ମାନିଟୋବା ସିକ୍ୟୁରିଟିଜ୍ କମିଶନ ମଧ୍ୟରେ ଦ୍ବିପାକ୍ଷିକ ବୁଝାମଣା ପତ୍ରକୁ ମଞ୍ଜୁରୀ ପ୍ରଦାନ କରିଛନ୍ତି। ଲାଭ : – ବୁଝାମଣା ପତ୍ର, ଅନ୍ୟ ବିଷୟ ସହିତ ପ୍ରତିଭୂତି ନିୟାମକ କ୍ଷେତ୍ରରେ ସୀମାରେ ସହଯୋଗ ପାଇଁ ଔପଚାରିକ ଆଧାର ପ୍ରଦାନ କରିବ ଯଦ୍ବାରା ପାରସ୍ପରିକ ସହାୟତାରେ ସୁବିଧା ହେବ, ନିରୀକ୍ଷଣ କାର୍ଯ୍ୟକଳାପରେ ଉନ୍ନତ ପ୍ରଦର୍ଶନରେ ଯୋଗଦାନ ମିଳିବ, ପ୍ରଯୁକ୍ତି କ୍ଷେତ୍ର ଜ୍ଞାନ ଉପଲବ୍ଧ କରାଇବାରେ ସହାୟତା ମିଳିବ ଏବଂ ପ୍ରତିଭୂତି ବଜାରର ନିୟାମକ ଓ ଆଇନକୁ ସଠିକ ଭାବରେ କାର୍ଯ୍ୟକାରୀ କରିବାର କ୍ଷମତା ବଢ଼ିବ। – ଏହି ବୁଝାମଣା ପତ୍ର ମାଧ୍ୟମରେ ମାନିଟୋବାର ନିବେଶକମାନେ ସେବି ସହିତ ଏଫପିଆଇ ଭାବରେ ପଞ୍ଜୀକରଣ ପାଇଁ ଯୋଗ୍ୟ ହୋଇପାରିବେ। ପ୍ରଭାବ : କାନାଡ଼ାର ମାନିଟୋବା ପ୍ରୋଭିନ୍‌ସରେ ଥିବା ସଂସ୍ଥା ସେବି ସହିତ ଫରେନ୍ ପୋର୍ଟଫୋଲିଓ ଇନଭେଷ୍ଟର (ଏଫପିଆଇ) ଭାବରେ ପଞ୍ଜୀକରଣ କରାଇବାକୁ ଚାହୁଁଛି, ଯେଉଁଥିପାଇଁ ପୂର୍ବ ନିର୍ଦ୍ଧାରିତ ସର୍ତ୍ତ ମଧ୍ୟରୁ ଗୋଟିଏ ସର୍ତ୍ତ ହେଉଛି ଯେ ବିଦେଶ/ ବିଦେଶୀ ପ୍ରୋଭିନ୍‌ସର ପ୍ରତିଭୂତି ବଜାର ନିୟାମକକୁ ଇଣ୍ଟରନାସନାଲ୍ ଅର୍ଗାନାଇଜେସନ ଅଫ୍ ସିକ୍ୟୁରିଟିଜ୍ କମିଶନର ବହୁପକ୍ଷୀୟ ବୁଝାମଣା ପତ୍ର (ଆଇଓଏସସିଓ ଏମଏମଓୟୁ) ର ସ୍ବାକ୍ଷରକାରୀ ହେବା ଆବଶ୍ୟକ। ଏହା ସହିତ ସେବି ସହିତ ଏଫପିଆଇ ଭାବରେ ମାନିଟୋବାର ସଂସ୍ଥା ଗୁଡ଼ିକ ପାଇଁ ଏକ ଦ୍ବିପାକ୍ଷୀୟ ବୁଝାମଣା ପତ୍ର ସ୍ବାକ୍ଷରିତ କରିବା ମଧ୍ୟ ଆବଶ୍ୟକ, ଯଦ୍ବାରା ସେମାନଙ୍କୁ ଅନୁମତି ମିଳିପାରିବ। ମାନିଟୋବାରେ ପ୍ରାୟ କୋଡିଏଟି ଏଫପିଆଇ ଅଛନ୍ତି ଯାହାଙ୍କର ଗ୍ରାହକମାନଙ୍କର ସମ୍ପତ୍ତିର ସମୁଦାୟ ବଜାର ମୂଲ୍ୟ 2665 କୋଟି ଟଙ୍କା ଅଟେ। ବୁଝାମଣା ପତ୍ରରେ ସ୍ବାକ୍ଷର ହେବା ଦ୍ବାରା ଏହି ସମସ୍ତ ଏଫପିଆଇ ଲାଭବାନ ହେବେ ତଥା ଭାରତୀୟ ବଜାରରେ କ୍ରମାଗତ ଭାବରେ ନିବେଶ କରିବା ପାଇଁ ଯୋଗ୍ୟ ହୋଇପାରିବେ।